ועדת העבודה, הרווחה והבריאות, כנסת 16, פרוטוקול מספר 219, 2004-07-11 15:30

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: הנושא שלנו הוא הצעת חוק לפיצוי נפגעי גזזת (תיקון מס' 3), התשס"ד-2004.

שאול יהלום: אנחנו נמצאים לאחר קריאה ראשונה, בהכנה לקריאה שניה ושלישית, זאת הצעה חוק מטעם הממשלה.

שאול יהלום: מי מוביל את הצעת החוק מטעם הממשלה, ביטוח לאומי, בבקשה.

ורד שהרבני: אנחנו התכנסנו פה לתקן איזה שהיא לקונה שקיימת בחוק ואנחנו מבקשים לתקן לטובת הנפגעים משהו שלא קיים בו.

ורד שהרבני: בחוק לפיצוי נפגעי גזזת יש שלוש דרגות שעל פיהן מקבלים את התגמול וזה לפי אחוזי הנכות הרפואית.

ורד שהרבני: יש מ-5%-39 הדרגה הראשונה, מ-40-74 זאת הדרגה השניה ומ-75 עד מאה אחוז זאת הדרגה השלישית.

ורד שהרבני: לדרגה הראשונה זכאי נפגע למענק חד פעמי, בדרגה השניה כבר שזה מ-40% הוא זכאי לפיצוי חד פעמי שהוא על-פי החוק נקבע ל-50 אלף שקלים, היום הוא כבר בסביבות 75 אלף שקלים ולקיצבה חודשית, ובדרגה השלישית החמורה ביותר שזה מ-75% עד מאה אחוז, אדם זכאי לפיצוי חד פעמי שגובהו מאה אלף שקלים לפי החוק והיום הוא כבר מעל 150 אלף שקלים וקיצבה חודשית.

שאול יהלום: כמה זה המענק?

ורד שהרבני: המענק החד פעמי הוא תלוי אחוזי נכות, הוא מחושב כ-70 פעם - -

שאול יהלום: מה זה אומר, כמו ש אמרת כאן 75 אלף וכאן 150 אלף, אז כמה המענק?

ורד שהרבני: כ-6,000 שקל.

שאול יהלום: וכמה זה הקצבה החודשית?

ורד שהרבני: הקצבה החודשית תלויה באחוזים, כשהקצבה של מאה אחוז היא כ-1,800 שקלים.

שאול יהלום: מאיזה תאריך?

ורד שהרבני: זה התיקון השני שאנחנו מדברים עליו.

ורד שהרבני: מאחר והמצב הקיים טרם התיקון זה המועד שבו נקבעו לו אחוזי הנכות החדשים עקב ההחמרה ומאחר ומהנסיון שנצבר לוקח מספר חודשים בין מועד התכנסות הועדה, אנחנו מבקשים גם לתקן את זה שזה יהיה המועד שבו הוגשה הבקשה להחמרה.

שאול יהלום: יש כאן משהו לרעת האדם?

ורד שהרבני: ממש לא.

שאול יהלום: הכל לטובה.

ורד שהרבני: אני רוצה לציין שזה תיקון שצריך להיעשות, הוא גם על דעת האוצר, הנושא הזה נדון בבית הדין הארצי לעבודה ב-1.1.2003, ניתן תוקף של פסק דין מוסכם בין המדינה לבין המערערת בתיק והנושא הזה הוסכם ולכן מהרגע שאנחנו קיבלנו את תוקף פסק הדין אנחנו בביטוח לאומי מפעילים הלכה למעשה מתוקף פרשנות את הענין הזה, אנחנו מבקשים פה שזה יהיה מוסדר ושזה יהיה קבוע בחוק.

שאול יהלום: מה שהיה בחוק ההסדרים, לא לתת רטרואקטיבית - -

ורד שהרבני: זה לא קשור, זה ירד מהפרק.

קריאה: ואתם מבקשים תחולה מה-2.11.2003.

ורד שהרבני: אני חושבת שזה צריך להיות מה-1.1.2003 כמו בדברי ההסבר.

שאול יהלום: האם יש מישהו שרוצה להעיר על הנוסח איזה שהיא הערה?

מלכה כהן-גלבוע: התיקון מוצע כאן מ-1.11.2003, הייתי מאוד מבקשת אם אפשר להחיל אותו מה-1.1.95, פשוט למען הסדר הטוב, זה לא ענין של תקציב, פשוט רק למען הסדר הטוב.

מלכה כהן-גלבוע: ממילא התשלום מבוצע מיום הגשת ההחמרה, זה לא ענין של תקציב, זה פשוט למען הסדר הטוב.

אלכס לבנטל: היא אומרת שכולם נוהגים לפי ההלכה, אז היא אומרת שאם כבר ככה נוהגים - -

שאול יהלום: אומרים לך שלא נוהגים כך, נוהגים כך רק מיום פסק בית המשפט.

שאול יהלום: פסק בית המשפט ניתן בינואר 2003 ולכן אם אנחנו נקבל את עמדתך הם יצטרכו לשלם פיצויים רטרואקטיביים מ-95 עד 2003 ואת זה הם לא רוצים.

ורד שהרבני: זה לא מקובל על הממשלה ויש לזה השלכות שאנחנו לא יכולים כרגע לאמור אותם מבחינה תקציבית, זה פורץ לחלוטין את מה שהוסכם והמועד צריך להיעשות מהיום שבו ניתן פסק הדין.

שאול יהלום: עוד הערות?

שאול יהלום: אין.

שאול יהלום: אנחנו מאשרים את החוק לקריאה שניה ושלישית, מודים לכל הנוכחים, תודה רבה לכם.